ARRANCA LA XXVIII TROBADA D’ESCOLES EN VALENCIÀ DEL CAMP DE TÚRIA
Sin fecha

Del 17 al 26 d’abril pròxims se celebrarà a l’Eliana la XXVIII edició de la Trobada d’Escoles en Valencià - Camp de Túria que enguany comptarà amb la participació de 32 centres educatius, entre escoles, IES i AMPAS de la comarca: Benaguasil, Benissanó, Bétera, Casinos, Gàtova-Olocau, la Pobla de Vallbona, Llíria, Riba-roja, Serra, Sant Antoni de Benaixeve, Vilamarxant i l’Eliana. La iniciativa, promoguda per Escola Valenciana-Federació d’Associacions per la Llengua, s’organitza en la nostra comarca des de la coordinadora pel Valencià el Camp de Túria i ha comptat en aquesta edició, amb el recolzament de l’Ajuntament de l’Eliana, que coordina la regidoria d’Educació i Infància i en la que participen totes les àrees municipals; amb la col.laboració de 8 editorials valencianes i del Gremi d’Editors, 3 llibreries de l’Eliana, Gisan, Montaner i Offiprint que, junt a l’empresa de menjadors escolars Contalabor, han contribuït a fer realitat aquest projecte conjunt, a més de la participació de 17 entitats culturals -8 d’elles de l’Eliana-.

La Trobada arrancarà esta mateixa setmana la vesprada del divendres 17 d’abril amb el lliurament del 17é premi Sambori de Literatura en Valencià, amb guardons en les diverses categories. L’acte tindrà lloc a l’Auditori Municipal i comptarà amb la intervenció del grup de rock “Ara o mai” que fan arranjaments del cançoner valencià. I per als més menuts, contacontes. Al rebedor de l’Auditori es podran contemplar els cartells seleccionats i guanyador en el concurs convocat per a l’elecció del cartell de la vint-i-vuitena Trobada.

El mateix dia 17 per la nit, continuarà la festa del Valencià, en aquest cas, a l’Espai Al Tall, junt a la Unió musical, a partir de les 22.00 hores amb un concert de rock en valencià de La Gira d’Escola Valenciana, el qual, amb el títol de “Girem amb l’Ovidi” presentarà als grups Trineu Tanoka, Mai mai i Tardor. L’entrada serà gratuïta.

Els dies 22 i 23 d’abril tindrà lloc a partir de les 10.00h. la Trobada Musical d’Escoles del Camp de Túria, en la qual s’uniran per cantar i fer música a l’Auditori, a més dels quatre cors dels col·legis públics de l’Eliana, els dels centres educatius de Llíria, Bétera, Olocau-Gàtova, la Pobla de Vallbona, Casinos, Vilamarxant, Riba-roja, Serra i Sant Antoni de Benaixeve, cosa que sumarà més de 800 alumnes i els seus professors.

I per fi, el diumenge 26 d’abril, dia gran de la Trobada, a les 10.30 hores, tindrà lloc una cercavila amb les escoles participants des de l’avinguda del Poliesportiu i pels carrers de l’Eliana amb l’acompanyament de tabals i dolçaines de la Unió Musical de l’Eliana, la parella de Gegants de l’Eliana i la colla de dolçainers de l’Ateneu cultural de Benaguasil. La festa continuarà a la plaça d’Europa del parc de Pinada, on els assistents podran gaudir al llarg del matí de més de 50 tallers i propostes d’activitats i venda organitzades pels centres educatius i les entitats culturals i empreses col·laboradores.

L’AGENDA DE LA TROBADA

Divendres 17 d’abril

19.00h. Lliurament de guardons del XVII Premi Sambori de Literatura en Valencià. Actuació del grup “Ara o mai”. Auditori de l’Eliana

22.00h. Concert de “La Gira” amb Trineu Tanoka, Mai mai i Tardor. Espai Al Tall. Entrada lliure.

Dimecres 22 i dijous 23 d’abril

De 10.00 a 13.00h. Trobada Musical d’Escoles en Valencià el Camp de Túria. Auditori Municipal.

Diumenge 26 d’abril

10.30h. Cercavila d’Escoles participants amb les colles de tabals i dolçaines  de l’Ateneu cultural de Benaguasil i de la Unió Musical de l’Eliana des de l’avda. del Poliesportiu fins a la plaça d’Europa.

11.00h. Benvinguda als participants, parlaments i actuació del Cor de l’Eliana.

11.30 a 13:30 h. Tallers i activitats lúdiques a la Plaça d’Europa.

12.45h. Música i ball amb “Urbàlia Rurana”